Det er i alt 374.789 nordjyder, der kan glæde sig til at logge på netbanken, fordi de fra i dag kan vente at få penge tilbage i skat. I gennemsnit får de 5199 kroner tilbage. Skattestyrelsen fortæller, at størstedelen kan forvente at få pengene i dag. Så mange nordjyder kan gå weekenden i møde med lidt ekstra på lommen. - Vi ved at mange synes, at det er en festdag, når de modtager deres overskydende skat. Men det er vigtigt at huske, at den overskydende skat er et udtryk for, at man har betalt for meget i skat i løbet af 2021, siger Jan Møller Mikkelsen, der er underdirektør i Skattestyrelsen. I Rebild får de mest Ser man på fordelingen i de nordjyske kommuner er det Rebild-borgerne, der kan se frem til det største gennemsnitlig beløb. Her er den gennemsnitlige tilbagebetaling på 5648 kroner. Lavest ligger Thisted med 4930 kroner. Selvom det nok er en god nyhed for de fleste at få penge tilbage, opfordrer Skattestyrelsen til, at man forsøger at ramme præcist for det indeværende år. - Mit råd til dem, der får penge udbetalt i dag, er derfor at tjekke, at forskudsopgørelsen for i år stemmer, så man ikke kommer til enten at betale for lidt eller for meget i skat i løbet af året, siger Jan Møller Mikkelsen. Ikke gode nyheder til alle Det var dog ikke alle nordjyder, der fik en positiv overraskelse ved at tjekke årsopgørelsen for 2021, for 81.356 nordjyder skal nemlig i stedet betale restskat. Det gennemsnitlige skyldige beløb er til og med noget større end det overskydende beløb, nemlig 7398 kroner. Her topper Vesthimmerlands Kommune den nordjyske liste med et gennemsnitligt beløb på 7992 kroner. I den anden ende ligger Læsø med 4506 kroner. Fristen for at ændre årsopgørelsen er 1. maj.
Skattestyrelsen begynder fredag at udbetale overskydende skat til danskerne. 1,9 milliarder kroner skal nordjyderne samlet have tilbage.